“May you be covered in the dust of your Rabbi” – Vlindersag
May 23, 2019 May 23, 2019 ~ Vlindersag
In ons Christelike geloof, was Jesus in hierdie rol van Rabbi. Hy het die vissermanne genooi om Hom te volg. En Hy het aan hulle gesê: Volg my, kom leer van my, want my juk is sag en My las is lig. Wie sal nie graag in ‘n Leermeester se voetspore wil loop wie se teologie sag is en sy las lig is nie?
Dan wonder ek waar die verstaan van Jesus se leringe platgeval het? Want hoekom leef ons as Christene met so ‘n swaar teologie? Elke vers uit die bybel word aangehaal om by elke jan rap se teologie aan te pas, in plaas van dat dit andersom werk. Ons oordeel mekaar links en regs tot in die helle en anderkant uit, asof ons enigsins mag het om dit te doen. En as ons die ontvangers van daardie oordeel is, dra ons onsself dood aan skuldgevoelens omdat ons oortuig word dat ons nooit goed genoeg sal wees vir die Koninkryk van God nie.
En tog het Jesus, ons Leermeester, ons nooit enige van hierdie dinge geleer nie ….
Ek wonder wanneer ons gaan besef dat, wanneer die wêreld ons oorweldig, hoef ons net ons skoene uit te trek en in die voetspore van ons eie Rabbi te volg. Dan sal ons bevry word van hierdie wêreldlas op ons skouers van sonde en skuld en dan sal ons lig en vry kan lewe. Miskien kan ons dan selfs vir ander mense ‘n plekkie in die son gun, in plaas van om die swaard nog dieper in hulle reeds verwonde harte in te druk.
Die Engelse vertaling sê dit so mooi:
… the unforced rhythms of grace …
Die ritme van genade….
Dit is my keuse: Om lig en vry te lewe.
En my wens: Mag ons ook so naby aan ons Leermeester begin loop, dat die stof van sy voetspore ons bedek.
‹ PreviousNuwejaarsvoorneme nommer 2019 (want nommer 2018 het nie gerealiseer nie)
Next ›Die skoene met die pap wiele
6 thoughts on ““May you be covered in the dust of your Rabbi””
“Ek wonder wanneer ons gaan besef dat, wanneer die wêreld ons oorweldig, hoef ons net ons skoene uit te trek en in die voetspore van ons eie Rabbi te volg. Dan sal ons bevry word van hierdie wêreldlas op ons skouers van sonde en skuld en dan sal ons lig en vry kan lewe. Miskien kan ons dan selfs vir ander mense ‘n plekkie in die son gun, in plaas van om die swaard nog dieper in hulle reeds verwonde harte in te druk.”
Ag, dis ‘n seën om te weet mens glo nie alleen in ons Leermeester se voetspore volg as die enigste weg nie. Dankie.
Ek kan net amen hierop sê, Vlindertjie.
Baie mooi geskryf en so waar. Baie dankie
So waar!! Dit was vir my ook ‘n “eye-opener” toe ek besef dat ons persepsie van ‘n juk ook heeltemal skeefgetrek is. Die doel van ‘n juk is nie om swaar te wees nie, die doel van die juk is om te sorg dat die osse saam in die regte rigting beweeg! Dus ‘n hulp om rigting te hou, nie ‘n las nie!! Ons het self besluit ‘n juk is ‘n ding wat seermaak en swaar dra. Jesus se juk is dus om ons te help rigting hou, nie om ons skouers lam te maak nie!
Baie goed gestel! Dankie dat jy kom kuier het.